
ДО  
ПРЕДСЕДАТЕЛЯ НА
ОБЩИНСКИ СЪВЕТ
ГР. БУРГАС


ДОКЛАДНА ЗАПИСКА
ОТ
ДИМИТЪР НИКОЛОВ 
КМЕТ НА ОБЩИНА БУРГАС

Относно: Даване на съгласие за сключване на партньорско споразумение с Агенция за социално подпомагане във връзка с надграждане на дейностите по „приемна грижа“ по Операция „Повишаване на капацитета на служителите на агенцията за социално подпомагане във връзка с модернизиране на системите за социална закрила“ – Компонент 1 за надграждане на дейностите по управление и предоставяне на „приемна грижа“ на областно и национално ниво по програма „Развитие на човешките ресурси“ 2021 – 2027.

УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,
[bookmark: _GoBack]Моля, на основание чл. 64, ал. 7 от Правилника за организацията и дейността на Общинския съвет, неговите комисии и взаимодействието му с общинската администрация на Община Бургас, да разгледате настоящата докладна записка на насроченото за 19.12.2023 г. заседание № 5 на Общински съвет – Бургас. Квалифицирането на докладната записка като неотложна се обуславя от постъпило писмо от страна на изпълнителния директор на Агенция за социално подпомагане (АСП), с което се отправя покана за партньорство по Операция „Повишаване на капацитета на служителите на агенцията за социално подпомагане във връзка с модернизиране на системите за социална закрила“ – Компонент 1 за надграждане на дейностите по управление и предоставяне на „приемна грижа“ на областно и национално ниво по програма „Развитие на човешките ресурси“ 2021 – 2027. В своето писмо изпълнителният директор на АСП изтъква необходимостта от своевременно взимане на решения от страна на Общинския съвет, чрез които ще се осигури непрекъсваемост и приемственост на процеса по предоставяне на „приемна грижа“ за целевите групи на територията на областта.  
Проект „Приеми ме 2015“ усъвършенства и разшири обхвата на услугата „приемна грижа“ и затвърди нейното предоставяне на местно ниво като алтернативна форма за отглеждане на деца в риск в семейна среда. Акцентът е поставен към развитие на специализирана приемна грижа за деца с увреждания; деца, жертви на насилие или трафик, деца, които са непридружени бежанци. Специален фокус се поставя върху настаняването на деца до 0 до 3-годишна възраст, както и на мерките, насочени към повишаване на качеството на приемната грижа чрез осъществяване на мониторинг.
От 01.11.2016 г., стартира вторият етап на проекта, като се въведе нов областен модел на управление и предоставяне на услугата „приемна грижа“. На втория етап от проекта се сформира областен екип по приемна грижа (ОЕПГ), състоящ се от 4- ма социални работници и началник екип, както и екип за организация и управление на проекта – администратор и счетоводител. Социалните работници от ОЕПГ - с работно място в Бургас, като областен град и с изнесено работно място в гр. Средец - отговарят за всички кандидати и приемни семейства от областния град и общините, заявили партньорство. Към настоящия момент утвърдените и вписани в регистъра на Районна дирекция Социално подпомагане (РДСП) приемни семейства за област Бургас по проект „Приеми ме 2015“ са 53 (петдесет и три), от които приемни семейства с настанени деца са 42 (четиридесет и две). Общият брой на настанените деца в приемни семейства към 23.11.23 г. г. е 44 деца, от които 3 деца с увреждания.
Новият програмен период дава възможност концепцията за предоставяне на „приемна грижа“ да бъде надградена и модернизирана. За целта е необходимо да бъде подписано споразумение с АСП, чрез което - считано от 01.01.2024 всички разходи за  дейности във връзка предоставянето на приемната грижа, която е алтернатива на настаняването на деца в социални услуги, ще бъдат за сметка на Оперативната програма (разходи за възнаграждения и дължими осигуровки по реда на Кодекса на труда и Кодекса за социално осигуряване на членовете на областните екипи по приемна грижа (ОЕПГ), разходи за командировки на лицата, ангажирани с изпълнението на финансираните преки дейности и на лицата от целевата група; средствата за управление и администриране) и държавния бюджет (средства за възнаграждения на приемните семейства, дължимите осигуровки и месечната финансова подкрепа на настанените деца. 
Сключването на настоящото споразумение безспорно ще подобри благосъстоянието на децата, продължавайки модела и осигурявайки приемственост на дейностите по проект „Приеми ме 2015“. Заедно с това ще гарантира по-добри условия за приемните родители, като по този начин се предоставя подкрепа за уязвими групи от населението и трайно решава значими социо-демографски проблеми.
За реализиране на гореописаните дейности е необходимо да се вземе решение, чрез което от една страна се одобрява подписване на партньорско споразумение с Агенция за социално подпомагане и се възлага на Кмета на Община Бургас да го подпише, заедно със Споразумението за средствата, предоставяни от държавния бюджет. Настоящото решение безспорно е свързано с осигуряването на живота и здравето на гражданите и защитата на особено важни държавни и обществени интереси, поради което на основание чл. 60, ал. 1 от Административнопроцесуалния кодекс е обосновано допускането на разпореждане за предварително изпълнение на решението.
С оглед гореизложеното и на основание чл.21, ал.2 във връзка с чл.21, ал.1, т.23 от ЗМСМА, предлагам Общински съвет – Бургас да приеме следните
РЕШЕНИЯ:


1. Одобрява партньорско споразумение между Община Бургас и Агенция за социално подпомагане във връзка с изпълнение на дейности по Операция „Повишаване на капацитета на служителите на агенцията за социално подпомагане във връзка с модернизиране на системите за социална закрила“ – Компонент 1 за надграждане на дейностите по управление и предоставяне на „приемна грижа“ на областно и национално ниво по Програма „Развитие на човешките ресурси“ 2021 – 2027;
2. Упълномощава Кмета на Община Бургас да подпише Споразумение за партньорство с Агенцията за социално подпомагане по горецитирания проект, както и Споразумение за средствата, предоставян от държавния бюджет.
3. На основание чл. 60, ал. 1 от АПК допуска предварително изпълнение на решенията. 

Приложение:
1. Писмо от изпълнителния директор на Агенция за социално подпомагане.


ДИМИТЪР НИКОЛОВ
КМЕТ НА ОБЩИНА БУРГАС


Съгласувал:
Михаил Ненов
Заместник-кмет ОЗСДМП

Мая Казанджиева 
Директор дирекция ЗСДМП

Мария Куманова
Директор дирекция ДПКМ

Златина Георгиева
Директор дирекция ПНО


Изготвил:
Даниел Борисов
Гл. юрисконсулт дирекция ДПКМ

